Document ID: 32005R2037

KOMISIJAS REGULA (EK) Nr. 2037/2005
(2005. gada 14. decembris),
ar kuru groza atļauju izmantot barības piedevu, kas pieder kokcidiostatu grupai
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotam piedevām (1), un jo īpaši tās 13. panta 3. punktu,
tā kā:
(1)
Piedeva lazalocīda A nātrija sāls (Avatec 15 %) ir atļauta, ievērojot konkrētus nosacījumus saskaņā ar Padomes Direktīvu 70/524/EEK (2). Ar Komisijas Regulu (EK) Nr. 2430/1999 (3) šī piedeva pašlaik ir atļauta grupā “kokcidiostati” pievienošanai tītaru barībai, bet ar Komisijas Regulu (EK) Nr. 1455/2004 (4) - pievienošanai dējējvistu un gaļas cāļu barībai. Pamatojoties uz Regulas (EK) Nr. 1831/2003 10. pantu, šai barības piedevai piešķirts esoša produkta statuss, un uz to attiecas pārbaudes un procedūras, ko piemēro saskaņā ar minēto pantu.
(2)
Ieinteresētais uzņēmums no jauna iesniedzis papildu dokumentāciju, pieprasot atļauju mainīt esošo nesēju.
(3)
Regulā (EK) Nr. 1831/2003 paredzēta iespēja mainīt kādas piedevas atļaujas nosacījumus, pamatojoties uz Eiropas Pārtikas nekaitīguma iestādes (še turpmāk “Iestāde”) atzinumu par to, vai atļauja joprojām atbilst nosacījumiem, kas izklāstīti minētajā regulā.
(4)
Komisija lūgusi Iestādei novērtēt attiecīgos datus, ar kuriem pamatots pieprasījums mainīt Regulās (EK) Nr. 2430/1999 un 1455/2004 minētos atļaujas nosacījumus un sniegt konsultāciju par iespējamo kaitīgumu un iedarbības izmaiņām, ja lazalocīda A nātrija sālim izmanto jauno nesēju. Ievērojot šo lūgumu, Iestāde 2005. gada 26. augustā publicējusi atzinumu par lazalocīda A nātrija sāļa izmantošanu barībā.
(5)
Iestādes atzinumā izdarīts secinājums, ka jaunā maisījuma sastāva izmantošana nevarētu radīt papildu risku vai bažas par iespējamo kaitīgo iedarbību uz cilvēku un dzīvnieku organismu vai vidi, un ka jaunais sastāvs nepasliktina lazalocīda A nātrija sāļa stabilitāti.
(6)
Saskaņā ar Padomes 1990. gada 26. jūnija Regulu (EEK) Nr. 2377/90, ar ko nosaka Kopienas procedūru veterināro zāļu maksimāli pieļaujamo atlieku daudzumu noteikšanai dzīvnieku izcelsmes produktos (5), ir noteikts šīs vielas atlieku maksimāli pieļaujamais saturs.
(7)
Tāpēc attiecīgi ir jāgroza Regulas (EK) Nr. 2430/1999 un (EK) Nr. 455/2004.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 2430/1999 I pielikumā ierakstu, kas attiecas uz E 763, lazalocīda A nātrija sāli, aizstāj ar šīs regulas I pielikuma tekstu.
2. pants
Regulas (EK) Nr. 1455/2004 pielikumu aizstāj ar šīs regulas II pielikumu.
3. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 14. decembrī

Labels: 0
3
17
6